Neitsi-hoora kompleks

Psühholoogia termin neitsi-hoora kompleks, ka madonna-hoora kompleks (inglise keeles Madonna-whore complex) kirjeldab psühholoogilist seisundit, mille korral meeste ootused naispartneritele lähevad omavahel vastuollu, sest üheaegselt ihaldatakse nii emalikku hellust kui ka seksuaalset rahuldust. See tingib olukorra, kus kompleksi all kannatavad mehed austavad n-ö korralikke madonnasid, ent ihaldavad n-ö kõlvatumaid, oma seksuaalsust vabamalt eksponeerivaid partnereid. Kriitikute hinnangul on probleem omane eeskätt patriarhaalse surve all kannatanud Lääne ühiskonnamudelitele. Juba 19. sajandil olid naised Lääne ühiskonnas jagatud elukommete alusel kahte leeri. Termin 'madonna' viitab headele elukommetele ning emalikule hellusele, mida mehed omistasid oma abikaasadele ja naissoost esivanematele. Prostituudid ehk hoorad aga olid sobimatute elukommetega naised, kes (abielu)mehi halvale teele keelitasid. 19. sajandi lõpus tõusid madonnad ühiskonnas esile kui kaitseinglid, kes seisid nõrgemate, sh ka olude sunnil halvale teele sattunud naiste eest, mis tekitas terminites teatava vastuolu. Neitsi-hoora kompleksi on kirjeldanud psühhoanalüüsi rajaja Sigmund Freud, kes väitis, et omavahel on võimalik eristada naissugupoole puhtust ja jumalikkust ning naiselikku ihaldusväärsust. Seega seisneb kompleksi olemus helluse ning sensuaalsuse dimensioonide vahel esinevas dissotsiatsioonis. Ehkki ajalooliselt on provokatiivsema seksuaalkäitumisega naisi ühiskonnas hukka mõistetud, ihaldavad mehed Freudi teooria kohaselt salaja just nende tähelepanu ja kohalolu; näiliselt aga hinnatakse sotsiaalsetele soorollidele vastavaid naisi. Kompleksi on käsitlenud muuhulgas 20. sajandi feminist Kathleen Barry, kes on väitnud, et meeste vajadus madonna-hoora jaotusele tugineda aitab neil kontrollida naiste elusid kõigil ühiskonnatasanditel. Uuritud on ka kompleksi seost patriarhaalse ideoloogiaga ning on leitud, et neitsi-hoora kompleksi esinemissagedus meeste seas on suurem rangelt patriarhaalsetes hierarhilistes ühiskondades. Samas on näidatud, et neitsi-hoora jaotus on kokkuvõttes kahjulik nii naissugupoolele, keda koheldakse äärmise austuse puudumisega, kui ka meessugupoolele, kes ei küündi seesmise konflikti tõttu iial ihaldatud rahuloluseisundini. Madonna ja hoora dissotsiatsiooni käsitlusi on leitud nii Dostojevski romaani "Kuritöö ja Karistuse" Sonja tegelaskujus, Gogoli teoses "Nevski prospekt" ning isegi Victor Hugo romaanis "Hüljatud". Eestis on madonna-hoora kompleksi temaatikat käsitlenud näiteks kunstnik Maria Kapajeva oma installatsiooniga „OR OTHER”. Hertler, Steven; Perñaherrera-Aguirre, Mateo; Figueredo, Aurelio José (1. september 2023). "An Evolutionary Explanation of the Madonna-Whore Complex". Evolutionary Psychological Science (inglise). 9 (3): 372–384. DOI:10.1007/s40806-023-00364-1. ISSN 2198-9885. Stienstra, Deborah (1996). "Madonna/Whore, Pimp/Protector: International Law and Organization Related to Prostitution". Studies in Political Economy (inglise). 51 (1): 183–217. DOI:10.1080/19187033.1996.11675333. ISSN 0707-8552. Bareket, Orly; Kahalon, Rotem; Shnabel, Nurit; Glick, Peter (2. veebruar 2018). "The Madonna-Whore Dichotomy: Men Who Perceive Women's Nurturance and Sexuality as Mutually Exclusive Endorse Patriarchy and Show Lower Relationship Satisfaction". Sex Roles. 79 (9–10): 519–532. DOI:10.1007/s11199-018-0895-7. ISSN 0360-0025. Kahalon, Rotem; Bareket, Orly; Vial, Andrea C.; Sassenhagen, Nora; Becker, Julia C.; Shnabel, Nurit (2019). "The Madonna-Whore Dichotomy Is Associated With Patriarchy Endorsement: Evidence From Israel, the United States, and Germany". Psychology of Women Quarterly (inglise). 43 (3): 348–367. DOI:10.1177/0361684319843298. ISSN 0361-6843. Stuudio, W. W. W. "Kunstihoone Digigiid". Kunstihoone Digigiid (inglise). Vaadatud 15. detsembril 2023.